Մնում է կրկին ու նորից ապավինել անհերքելի վավերագրերի բարձրաձայնմանը` մշակութային հնամենի ու նորաստեղծ արժեքների հոգևոր ներուժի մեկտեղված հզորացմամբ շեշտադրելով հատկապես գերտերությունների կողմից Հայոց ցեղասպանության դատապարտման կարևորությունը: Մնում է առավել ներազդու հնարքներ պրպտել, գտնել իրենց գազանաբարո նախնիների հայադավ ոճրագործությունը սրբագործելով արդարացնելու գիտակցությամբ ի ծնե տոգորված սերունդների միտքն ու սիրտը շարժելու համար: Մնում է մարդացման թույլ երևակված կայծեր անդադրում բորբոքելուց չհոգնել մինչև արդարության բոցը բռնկվի վերջապես և մոխրացնի Չարի, Չարիքի արմատները, դարավոր թմբիրից արթնանա Համամարդկային Խիղճը... Մնո˜ւմ է... Մեր 100-ամյա սգո սքեմից առանց մահագույժ զենք ու զրահի բարեկրթորեն ազատվելու համար, պարզվում է, դեռ շատ բան է մնում անելու: Հանուն համա˜յն մարդկության լազուր արշալույսների, հանուն Սիրո և Կյանքի, Բարու և Գեղեցիկի լիակատար հաղթանակի ...